《拟古》
明代·汪睿

别君出郭门，回首万里遥。征马复驰驱，山高路岧峣。

水流下溟海，月出上青霄。月光照海波，我行魂独消。

天寒关塞远，日落村墟晚。悠悠音信断，鸿雁自悽惋。

中心抱贞素，匪石不可转。昊天信明旦，胡能事游衍。

作者简介：元明间徽州府婺源人，字仲鲁。元末，与弟集众保乡邑，助元军复饶州，授浮梁州同知，不就。胡大海克休宁后，归附朱元璋受安庆税令之职。未几命参赞川蜀军事，以疾辞去。洪武十七年授左春坊左司直，逾年请假归。